CELEX: 32016R0558
Language: ro
Date: 2016-04-11 00:00:00
Title: Regulamentul delegat (UE) 2016/558 al Comisiei din 11 aprilie 2016 de autorizare a acordurilor și deciziilor cooperativelor și ale altor forme de organizații de producători din sectorul laptelui și produselor lactate în ceea ce privește planificarea producției

12.4.2016   
            
            
               RO
            
            
               Jurnalul Oficial al Uniunii Europene
            
            
               L 96/18
            
         REGULAMENTUL DELEGAT (UE) 2016/558 AL COMISIEI
   din 11 aprilie 2016
   de autorizare a acordurilor și deciziilor cooperativelor și ale altor forme de organizații de producători din sectorul laptelui și produselor lactate în ceea ce privește planificarea producției
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 (1) ale Consiliului, în special articolul 219 alineatul (1) coroborat cu articolul 228,
   întrucât:
   
               (1)
            
            
               Sectorul laptelui și produselor lactate traversează în prezent o perioadă prelungită de dezechilibre grave ale pieței. Prețurile laptelui la producător au fost sub presiune pentru ultimele 18 luni din cauza dezechilibrului dintre creșterea producției și încetinirea creșterii cererii pe piața mondială.
            
         
               (2)
            
            
               În pofida eficacității măsurilor luate deja de Comisie, situația continuă să se deterioreze, deoarece închiderea pieței rusești și scăderea cererii din China au afectat sectorul laptelui și produselor lactate într-un moment în care se făcuseră investiții în producție în vederea expirării cotei de lapte la 31 martie 2015 și a perspectivelor pozitive pe piața mondială. Pe baza analizei de piață disponibile, în următorii doi ani, nu se așteaptă nicio scădere semnificativă a volumelor de producție.
            
         
               (3)
            
            
               Regulamentul de punere în aplicare (UE) 2016/559 al Comisiei (2) autorizează organizațiile de producători recunoscute, asociațiile acestora și organizațiile interprofesionale recunoscute în sectorul laptelui și produselor lactate să încheie acorduri comune voluntare și să ia o serie de decizii comune cu privire la planificarea producției de lapte cu titlu temporar, pentru o perioadă de șase luni. Având în vedere că sectorul laptelui și produselor lactate este caracterizat în mare parte de structuri de cooperare, este necesară extinderea respectivei autorizați, inclusiv a obligațiilor de notificare aferente, la entitățile înființate de producătorii de lapte. Acest lucru este valabil și în cazul altor forme de organizații de producători care au fost înființate de producătorii de lapte în conformitate cu legislația națională și care sunt active în sectorul laptelui și produselor lactate, în vederea maximizării domeniului de aplicare al măsurii.
            
         
               (4)
            
            
               În vederea asigurării eficienței prezentului regulament, acesta ar trebui să se aplice cât mai curând posibil în paralel cu Regulamentul de punere în aplicare (UE) 2016/559. Prin urmare, prezentul regulament ar trebui să intre în vigoare în ziua următoare datei publicării,
            
         ADOPTĂ PREZENTUL REGULAMENT:
   Articolul 1
   Fără a aduce atingere dispozițiilor articolului 209 alineatul (1) din Regulamentul (UE) nr. 1308/2013, Regulamentul de punere în aplicare (UE) 2016/559 se aplică mutatis mutandis cooperativelor și altor forme de organizații de producători instituite de producătorii de lapte în conformitate cu legislația națională și care își desfășoară activitatea în sectorul laptelui și produselor lactate.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 aprilie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 671.
   
      (2)  Regulamentul de punere în aplicare (UE) 2016/559 al Comisiei din 11 aprilie 2016 de autorizare a acordurilor și deciziilor privind planificarea producției în sectorul laptelui și produselor lactate (a se vedea pagina 20 din prezentul Jurnal Oficial).